Ingen verdens ting ser ut til å ha skjedd siden vi i 2008 skrev at Helse-Norge avhenger av disketter.

Norske fastleger sliter fremdeles med det utrangerte lagringsmediet. Hver måned får de pasientlistene sine tilsendt på disketter, melder E24.no.

Nettstedet tok opp saken også i fjor, men 36.000 postlagte disketter senere er situasjonen den samme.

Helsedirektoratet, som har ansvaret for distribusjonen, sender hver måned ut 4.000 disketter. Ordningen koster myndighetene 1,3 millioner kroner årlig.

Det skjer selv om direktoratet helt siden 2009 har hatt en løsning for distribusjon av pasientlistene over nett.

Stridens kjerne er hvem som skal betale for overgangen, som krever endringer i fastlegenes journalsystem.

Allmennlegeforeningen oppgir at de ikke ønsker å ta regningen. Det rare er at myndighetene selv ikke har regnet på hvor mye de kan spare.

Helsedirektoratet tror overgangen vil koste langt under 10 millioner kroner, men mer enn 1,3 millioner – summen de bruker på ett år med diskettutsendelser. Men det er ikke bare sparetiltak som gjør det nødvendig å snart tenke nytt.

- Det er absolutt i vår interesse å få på plass en løsning. Vi vurderer nå ulike muligheter. Det er også viktig at vi snart får på plass bruken av det nye systemet siden flere produsenter nå har sluttet å produsere disketter, opplyser Helsedirektoratet til E24.

Les også: